钦定古今图书集成/明伦汇编/人事典/第090卷 > 《挽歌三首》晋·陆机
## 钦定古今图书集成/明伦汇编/人事典/第090卷 > 《挽歌三首》晋·陆机

卜择考休贞，嘉命咸在兹。夙驾警徒御，结辔顿重基。
龙旒被广柳，前驱矫轻旗。殡宫何嘈嘈，哀响沸中闱。
中闱且勿喧，听我“《薤露》诗。”死生各异伦，祖载当有时。
舍爵两楹位，启殡进灵轜。饮饯觞莫举，出宿归无期。
帷衽旷遗影。楝宇与子辞，周亲咸奔凑。友朋自远来，
翼翼飞轻轩。骎骎策素骐，按辔遵长薄，送子长夜台。
“呼子子不闻，泣子子不知。”叹息重榇侧，念我畴昔时。
“三秋犹足收，万世安可思。殉没身易亡，杀子非所能。
含言言哽咽，挥涕涕流离。”

又

流离亲友思，惆怅神不泰。素骖伫轜轩，元驷骛飞盖。
哀鸣兴殡宫，回迟悲野外。魂舆寂无响，但见冠与带。
备物象平生，长旌谁为斾。悲风徽行轨，倾云结流霭。
振策指灵丘，驾言从此逝。

又

重阜何崔嵬，元庐窜其间。磅礡立四极，穹隆放苍天。
侧听阴沟涌，卧观天井悬。圹宵何寥廓，大暮安可晨。
人往有返岁，我行无归年。昔居四民宅，今托万鬼邻。
昔为七尺躯，今成灰与尘。金玉素所佩，鸿毛今不振。
丰肌飨蝼蚁，妍姿永夷泯。寿堂延魑魅，虚无自相宾。
蝼蚁尔何怨，魑魅我何亲。拊心痛荼毒，永叹莫为陈。